arnastofnun/IGC-2024 huggingface dataset:
Fullgilding Singapúr-samnings um vörumerkjarétt Nefndarálit - þingskjal nr. 1527

139. löggjafarþing 2010–2011.

Þskj. 1527 - 677. mál.

Nefndarálit um till. til þál. um fullgildingu Singapúr-samnings um vörumerkjarétt.

Frá utanríkismálanefnd.

Nefndin hefur fjallað um málið og fengið á sinn fund Tómas Heiðar frá utanríkisráðuneyti og Jón Ögmund Þormóðsson frá efnahags- og viðskiptaráðuneyti.

Með tillögunni er leitað heimildar Alþingis til fullgildingar á Singapúr-samningi um vörumerkjarétt sem var gerður á ríkjaráðstefnu á vegum Alþjóðahugverkastofnunarinnar (World Intellectual Property Organization, WIPO) um samþykkt endurskoðaðs samnings um vörumerkjarétt sem haldin var í Singapúr 13.–28. mars 2006.

Í athugasemdum við tillöguna kemur fram að markmið samningsins er að koma á samræmdu alþjóðlegu skipulagi fyrir skráningu vörumerkja. Með samningnum er tekið tillit til breytinga sem orðið hafa í samskiptum og t.d. gert ráð fyrir að umsóknir um vörumerki geti verið með rafrænum hætti.

Samningurinn tekur til allra merkja sem heimilt er að skrásetja í aðildarríkjum hans. Þetta er í fyrsta sinn sem óhefðbundin merki eru viðurkennd í alþjóðasamningi um vörumerki. Samningurinn tekur m.a. til heilmynda, mynda í þrívídd, litar, staðsetningar og hreyfingar merkja og einnig ósýnilegra merkja, svo sem hljóð-, lyktar-, bragð- og snertimerkja. Gert er m.a. kleift að tilgreina merkin með ljósmyndum.

Með samningnum er komið á þingi aðildarríkja sem getur breytt reglugerðum sem settar eru á grundvelli samningsins. Þar með er komið á sveigjanleika í vernd vörumerkja þannig að auðveldara verður að bregðast við breyttum aðstæðum og nýrri þróun.

Nefndinni er kunnugt um að samhliða þingsályktunartillögu þessari hefur efnahags- og viðskiptaráðherra flutt frumvarp til laga um breytingu á lögum nr. 45/1997, um vörumerki, með síðari breytingum, og er það til umfjöllunar í viðskiptanefnd.

Nefndin leggur til að tillagan verði samþykkt óbreytt.

Birgitta Jónsdóttir gerir fyrirvara við álitið. Fyrirvarinn lýtur að vörumerkjarétti á ósýnilegum óhefðbundnum hlutum eins og bragði, hljóði, lykt og snertingu.

Björgvin G. Sigurðsson var fjarverandi við afgreiðslu málsins.

Alþingi, 18. maí 2011.

Árni Þór Sigurðsson,

form., frsm.

Valgerður Bjarnadóttir.

Birgitta Jónsdóttir,

með fyrirvara.

Bjarni Benediktsson.

Guðfríður Lilja Grétarsdóttir.

Helgi Hjörvar.

Ólöf Nordal.

Sigmundur Davíð Gunnlaugsson.
Athugun á fyrirkomulagi fraktflutninga við austurströnd Grænlands Nefndarálit - þingskjal nr. 1528

139. löggjafarþing 2010–2011.

Þskj. 1528 - 476. mál.

Nefndarálit um till. til þál. um athugun á fyrirkomulagi fraktflutninga við austurströnd Grænlands.

Frá utanríkismálanefnd.

Nefndin hefur fjallað um málið og fengið á sinn fund Ólínu Þorvarðardóttur, formann Íslandsdeildar Vestnorræna ráðsins, og Þórð Þórarinsson, framkvæmdastjóra Vestnorræna ráðsins.

Með tillögunni er lagt til að Alþingi feli ríkisstjórninni að kanna vilja grænlensku landsstjórnarinnar til að láta meta hagkvæmni þess að breyta fyrirkomulagi vöruflutninga við austurströnd Grænlands í ljósi þeirra takmarkana sem núverandi sérleyfisfyrirkomulag hefur í för með sér fyrir byggðir þar.

Tillagan byggist á ályktun nr. 6/2010 sem samþykkt var á ársfundi Vestnorræna ráðsins 24. ágúst 2010 í Tasiilaq á Grænlandi en þar er áskorun þessa efnis beint til ríkisstjórnar Íslands og landsstjórna Færeyja og Grænlands.

Við umfjöllun nefndarinnar kom fram að frumkvæði í málinu kemur frá landsdeild Grænlendinga vegna ábendinga frá bæjarbúum í Tasiilaq. Ályktun Vestnorræna ráðsins var samþykkt eftir að fulltrúar allra grænlensku stjórnmálaflokkanna afgreiddu einróma tillögu þar um í landsdeild Grænlands að viðstöddum samstarfsráðherra Grænlands.

Nefndin leggur til að tillagan verði samþykkt óbreytt.

Björgvin G. Sigurðsson var fjarverandi við afgreiðslu málsins.

Alþingi, 18. maí 2011.

Árni Þór Sigurðsson,

form., frsm.

Valgerður Bjarnadóttir.

Birgitta Jónsdóttir.

Bjarni Benediktsson.

Guðfríður Lilja Grétarsdóttir.

Helgi Hjörvar.

Ólöf Nordal.

Sigmundur Davíð Gunnlaugsson.
Samvinna milli vestnorrænu ríkjanna um stjórn veiða úr sameiginlegum fiskstofnum Nefndarálit - þingskjal nr. 1532

139. löggjafarþing 2010–2011.

Þskj. 1532 - 480. mál.

Nefndarálit um till. til þál. um samvinnu milli vestnorrænu ríkjanna um stjórn veiða úr sameiginlegum fiskstofnum.

Frá utanríkismálanefnd.

Nefndin hefur fjallað um málið og fengið á sinn fund Ólínu Þorvarðardóttur, formann Íslandsdeildar Vestnorræna ráðsins, og Þórð Þórarinsson, framkvæmdastjóra Vestnorræna ráðsins.

Með tillögunni er lagt til að Alþingi feli ríkisstjórninni að koma á samvinnu við Færeyjar og Grænland um stjórn veiða úr sameiginlegum fiskstofnum og skori jafnframt á hana að vinna með löndunum tveimur að undirbúningi viðræðna og samstarfs við aðrar fiskveiðiþjóðir á Norður-Atlantshafi um stjórn veiða úr sameiginlegum fiskstofnum.

Tillagan byggist á ályktun nr. 4/2010 sem samþykkt var á ársfundi Vestnorræna ráðsins 24. ágúst 2010 í Tasiilaq á Grænlandi en þar er áskorun þessa efnis beint til ríkisstjórnar Íslands og landsstjórna Færeyja og Grænlands.

Nefndin leggur til að tillagan verði samþykkt með eftirfarandi

BREYTINGU:

Í stað orðanna „koma á“ í tillögugreininni komi: efla.

Björgvin G. Sigurðsson var fjarverandi við afgreiðslu málsins.

Alþingi, 18. maí 2011.

Árni Þór Sigurðsson,

form., frsm.

Valgerður Bjarnadóttir.

Birgitta Jónsdóttir.

Bjarni Benediktsson.

Guðfríður Lilja Grétarsdóttir.

Helgi Hjörvar.

Ólöf Nordal.

Sigmundur Davíð Gunnlaugsson.
Samvinna milli ríkissjónvarpsstöðva vestnorrænu ríkjanna Nefndarálit - þingskjal nr. 1535

139. löggjafarþing 2010–2011.

Þskj. 1535 - 481. mál.

Nefndarálit um till. til þál. um samvinnu milli ríkissjónvarpsstöðva vestnorrænu ríkjanna..

Frá utanríkismálanefnd.

Nefndin hefur fjallað um málið og fengið á sinn fund Ólínu Þorvarðardóttur, formann Íslandsdeildar Vestnorræna ráðsins, og Þórð Þórarinsson, framkvæmdastjóra Vestnorræna ráðsins.

Með tillögunni er lagt til að Alþingi hvetji mennta- og menningarmálaráðherra f.h. Ríkisútvarpsins ohf. (RÚV) til að útvíkka og styrkja samstarf RÚV við KNR (Útvarp Grænlands) og ÚF (Útvarp Færeyja) með því að auka framboð á fréttum og fréttatengdu efni frá Færeyjum og Grænlandi. Ríkisútvarpið geri sjónvarpsútsendingar frá Færeyjum og Grænlandi aðgengilegar í svo miklum mæli sem unnt er. Til lengri tíma litið verði stefnt að samstarfi milli stöðvanna um framleiðslu á efni, svo sem sjónvarpsþáttaröðum.

Tillagan byggist á ályktun nr. 5/2010 sem samþykkt var á ársfundi Vestnorræna ráðsins 24. ágúst 2010 í Tasiilaq á Grænlandi en þar er áskorun þessa efnis beint til ríkisstjórnar Íslands og landsstjórna Færeyja og Grænlands.

Nefndin leggur til að tillagan verði samþykkt óbreytt.

Bjarni Benediktsson gerir fyrirvara við álitið. Fyrirvarinn er almenns eðlis.

Björgvin G. Sigurðsson var fjarverandi við afgreiðslu málsins.

Alþingi, 18. maí 2011.

Árni Þór Sigurðsson,

form., frsm.

Valgerður Bjarnadóttir.

Birgitta Jónsdóttir.

Bjarni Benediktsson,

með fyrirvara.

Guðfríður Lilja Grétarsdóttir.

Helgi Hjörvar.

Ólöf Nordal.

Sigmundur Davíð Gunnlaugsson.
Stofnun björgunarskóla Sameinuðu þjóðanna á Íslandi Nefndarálit - þingskjal nr. 1538

139. löggjafarþing 2010–2011.

Þskj. 1538 - 306. mál.

Nefndarálit um till. til þál. um undirbúning að stofnun björgunarskóla Sameinuðu þjóðanna á Íslandi.

Frá meiri hluta utanríkismálanefndar.

Nefndin hefur fjallað um málið og fengið umsögn frá utanríkisráðuneyti.

Með tillögunni er lagt til að dómsmála- og mannréttindaráðherra í samvinnu við utanríkisráðherra verði falið að skipa starfshóp sem vinni að undirbúningi stofnunar björgunarskóla Sameinuðu þjóðanna. Lagt er til að starfshópurinn skili ráðherra tillögum sínum eigi síðar en 1. desember 2011.

Eins og fram kemur í greinargerð með tillögunni er á Íslandi mikil þekking á björgunarmálum, jafnt hjá opinberum aðilum sem félagasamtökum. Hér er náttúra og allar aðstæður þannig að óvíða í heiminum er slíkt að finna. Íslenskir björgunarmenn hafa reynslu af björgun úr sjávarháska, eru vanir að takast á við foráttuveður á landi, snjóflóð, jarðskjálfta, björgun af jökli, umfangsmiklar leitir á erfiðum landsvæðum o.s.frv. Af þeim sökum virðast hér vera kjöraðstæður, fyrir þjóðir með veikar stoðir á þessu sviði, að læra af reynslu Íslendinga og öðlast þar með meiri færni við björgunarstörf.

Nefndin hefur kynnt sér það öfluga starf sem unnið er innan stofnana Háskóla Sameinuðu þjóðanna hérlendis, Jarðhitaskólans, Sjávarútvegsskólans og Landgræðsluskólans auk tilraunaverkefnis um jafnréttisskóla sem nú er í gangi. Meiri hlutinn telur fulla ástæðu til að kanna grundvöll þess að stofna björgunarskóla Sameinuðu þjóðanna á Íslandi en telur ekki rétt að kveða afdráttarlaust á um að slíkan undirbúning skuli hefja nema að undangenginni rækilegri skoðun. Meiri hlutinn leggur því til þær breytingar á tillögugreininni að starfshópi verði falið að meta kosti þessa og galla og skuli skila niðurstöðu sinni til ríkisstjórnarinnar fyrir 1. janúar 2012.

Meiri hlutinn leggur til að tillagan verði samþykkt með eftirfarandi

BREYTINGU:

Tillögugreinin orðist svo:

Alþingi ályktar að fela ríkisstjórninni að skipa starfshóp til að kanna grundvöll fyrir stofnun björgunarskóla Sameinuðu þjóðanna, kosti þess og galla. Starfshópurinn skili niðurstöðu sinni til ríkisstjórnarinnar eigi síðar en 1. janúar 2012.

Birgitta Jónsdóttir var fjarverandi við afgreiðslu málsins.

Alþingi, 25. maí 2011.

Árni Þór Sigurðsson,

form., frsm.

Guðfríður Lilja Grétarsdóttir.

Helgi Hjörvar.

Sigmundur Davíð Gunnlaugsson.

Sigríður Ingibjörg Ingadóttir.

Valgerður Bjarnadóttir.
Orkuskipti í samgöngum Breytingartillaga - þingskjal nr. 1545

139. löggjafarþing 2010–2011.

Þskj. 1545 - 403. mál.

Breytingartillögur við till. til þál. um orkuskipti í samgöngum.

Frá iðnaðarnefnd.

1. Í stað orðanna „í maí 2011“ í 1. málsl. 3. mgr. komi: 1. janúar 2012.

2. 2. málsl. 3. mgr. orðist svo: Við þá vinnu skal hafa eftirfarandi markmið að leiðarljósi.

3. 1. tölul. 3. mgr. orðist svo:

1. Markmið.

Að því skal stefnt að Ísland verði í forustu við notkun á endurnýjanlegri orku í samgöngum. Nú er hlutfall endurnýjanlegrar orku í samgöngum á Íslandi töluvert lægra en annars staðar eða minna en 1%. Markmiðið innan ESB er 10% fyrir árið 2020.

4. Í stað orðanna „Hefja skal“ í 2. tölul. 3. mgr. komi: Stefnt skal að því að hefja.
Ástandið fyrir botni Miðjarðarhafs og í Norður-Afríku Þingsályktunartillaga - þingskjal nr. 1549

139. löggjafarþing 2010–2011.

Þskj. 1549 - 849. mál.

Tillaga til þingsályktunar um ástandið fyrir botni Miðjarðarhafs og í Norður-Afríku.

Flm.: Árni Þór Sigurðsson, Þórunn Sveinbjarnardóttir, Gunnar Bragi Sveinsson,

Margrét Tryggvadóttir, Álfheiður Ingadóttir, Birgitta Jónsdóttir,

Björn Valur Gíslason, Eygló Harðardóttir, Þór Saari.

Alþingi ályktar að fela ríkisstjórninni að koma á framfæri á alþjóðavettvangi áhyggjum Íslands af þróun mála í ýmsum arabalöndum við Miðjarðarhaf og í Norður-Afríku. Ísland getur ekki, sem herlaust land og rödd friðar og mannréttinda á alþjóðavettvangi, stutt stríðsrekstur sem fer fram úr umboði Sameinuðu þjóðanna. Alþingi styður mannréttinda- og lýðræðisbaráttu í Túnis, Egyptalandi, Líbíu, Sýrlandi, Jemen, Sádi-Arabíu, Barein, Palestínu og víðar og felur ríkisstjórninni að tala máli friðsamlegra lausna í þeim átökum og deilum sem nú eiga sér stað í þessum heimshluta.

Greinargerð.

Þróun mála í ýmsum arabalöndum við Miðjarðarhaf og í Norður-Afríku veldur áhyggjum. Mikilvægt er að alþjóðasamfélagið beini sjónum sínum að og styðji við mannréttinda- og lýðræðisbaráttu hvarvetna sem hún fer fram. Ríki heims mega ekki meðhöndla almenning sem berst fyrir grundvallarmannréttindum með mismunandi hætti eftir því hvaða hagsmunir annarra ríkja eru í húfi.

Með samþykkt sinni nr. 1973 setti öryggisráð Sameinuðu þjóðanna skýran ramma um aðgerðir á vegum alþjóðasamfélagsins í Líbíu til að vernda líf almennra borgara og að koma á flugbanni yfir Líbíu. Samþykkt nr. 1973 var þó ekki óumdeild. Loftárásir Atlantshafsbandalagsins í Líbíu, m.a. á borgaraleg skotmörk, hafa þegar kostað fjölmarga óbreytta borgara lífið. Alþingi hlýtur að hvetja til vopnahlés og friðarviðræðna í kjölfarið.

Með þingsályktunartillögu þessari er ríkisstjórninni falið að koma þessum sjónarmiðum á framfæri á alþjóðavettvangi, m.a. innan Sameinuðu þjóðanna og Atlantshafsbandalagsins.
Ákvörðun EES-nefndarinnar nr. 102/2010 um breytingu á X. viðauka við EES-samninginn Þingsályktun - þingskjal nr. 1568

139. löggjafarþing 2010–2011.

Nr. 32/139.

Þskj. 1568 - 544. mál.

Þingsályktun um staðfestingu ákvörðunar sameiginlegu EES-nefndarinnar nr. 102/2010 um breytingu á X. viðauka (Almenn þjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 102/2010, frá 1. október 2010, um breytingu á X. viðauka (Almenn þjónusta) við EES-samninginn frá 2. maí 1992, og fella inn í samninginn ákvörðun framkvæmdastjórnarinnar 2009/767/EB frá 16. október 2009 um ráðstafanir sem greiða fyrir notkun rafrænnar málsmeðferðar með upplýsinga- og þjónustumiðstöðvum samkvæmt tilskipun Evrópuþingsins og ráðsins 2006/123/EB um þjónustu á innri markaðnum.

Samþykkt á Alþingi 27. maí 2011.
Ákvörðun EES-nefndarinnar nr. 86/2009 um breytingu á XIX. viðauka við EES-samninginn Þingsályktun - þingskjal nr. 1569

139. löggjafarþing 2010–2011.

Nr. 31/139.

Þskj. 1569 - 545. mál.

Þingsályktun um staðfestingu ákvörðunar sameiginlegu EES-nefndarinnar nr. 86/2009 um breytingu á XIX. viðauka (Neytendavernd) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 86/2009, frá 3. júlí 2009, um breytingu á XIX. viðauka (Neytendavernd) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2008/122/EB frá 14. janúar 2009 um neytendavernd að því er varðar tiltekna þætti skiptileigusamninga, samninga um orlofskosti til langs tíma, endursölu- og skiptasamninga.

Samþykkt á Alþingi 27. maí 2011.
Ferðamálaáætlun 2011–2020 Breytingartillaga - þingskjal nr. 1609

139. löggjafarþing 2010–2011.

Þskj. 1609 - 467. mál.

Breytingartillögur við till. til þál. um ferðamálaáætlun 2011–2020.

Frá iðnaðarnefnd.

1. Á eftir orðinu „ferðamannatímabilið“ í b-lið 1. mgr. komi: um land allt.

2. Í stað orðsins „Leyfismál“ í d-lið 1. tölul. 2. mgr. komi: Leyfis- og öryggismál.

3. Við 1. tölul. 2. mgr. bætist tveir nýir stafliðir er orðist svo:

e. Samgöngur eru mikilvægasta forsenda allrar ferðaþjónustu á Íslandi og mikilvægt að við áætlanagerð og framkvæmdir í tengslum við samgöngumál verði tekið tillit til hagsmuna ferðaþjónustunnar.

f. Unnin verði viðbragðsáætlun vegna náttúruhamfara fyrir ferðaþjónustuna sem byggist á reynslu af þeim tveimur eldgosum sem valdið hafa töluverðum truflunum á flugi og öðrum samgöngum.

4. Í stað orðanna „frumkvæði að“ í b-lið 2. tölul. 2. mgr. komi: yfirsýn yfir.

5. Við b-lið 2. tölul. 2. mgr. bætist: í samvinnu við Hagstofu Íslands, háskóla og Rannsóknamiðstöð ferðamála.

6. Á eftir b-lið 2. tölul. 2. mgr. komi nýr stafliður er orðist svo: Hagstofa Íslands beri ábyrgð á opinberri hagskýrslugerð í ferðaþjónustu samkvæmt alþjóðlegum skuldbindingum Íslands á sviði hagskýrslugerðar í ferðaþjónustu.
Námsleiðir fyrir erlenda stúdenta í háskólum landsins Þingsályktunartillaga - þingskjal nr. 1639

139. löggjafarþing 2010–2011.

Þskj. 1639 - 874. mál.

Tillaga til þingsályktunar um námsleiðir fyrir erlenda stúdenta í háskólum landsins.

Flm.: Baldur Þórhallsson, Valgerður Bjarnadóttir, Björgvin G. Sigurðsson,

Jónína Rós Guðmundsdóttir, Þórunn Sveinbjarnardóttir,

Róbert Marshall, Sigríður Ingibjörg Ingadóttir.

Alþingi ályktar að fela mennta- og menningarmálaráðherra að skipa nefnd í samráði við háskóla landsins sem hafi það verkefni að leggja fram tillögur um hvernig efla megi og fjölga námsleiðum fyrir erlenda stúdenta í grunn- og framhaldsnámi. Nefndin geri úttekt á fýsileika þess að fjölga erlendum stúdentum í háskólunum og hvernig það geti styrkt skólana sem rannsókna- og kennslustofnanir. Nefndin hafi einnig það hlutverk að athuga þann kostnað sem felst í fjölgun erlendra stúdenta og þá tekjumöguleika sem geta skapast fyrir háskólana og íslenskt samfélag.

Greinargerð.

Fjölmörg tækifæri felast í því að bjóða auknum fjölda erlendra stúdenta í grunn- og framhaldsnámi á háskólastigi námsvist í háskólum landsins. Fjölgun erlendra stúdenta mundi styrkja rannsóknir og kennslu við háskólana. Fjölga mætti vísindamönnum og kennurum við háskólana og þannig stórefla þá sem akademískar stofnanir. Þannig nytu íslenskir stúdentar góðs af. Fjölgun erlendra stúdenta mundi auk þess skapa atvinnu utan háskólanna og styrkja efnahag landsins.
Sameining háskólastofnana og rekstur tveggja öflugra háskóla Þingsályktunartillaga - þingskjal nr. 1642

139. löggjafarþing 2010–2011.

Þskj. 1642 - 875. mál.

Tillaga til þingsályktunar um sameiningu háskólastofnana og rekstur tveggja öflugra háskóla.

Flm.: Baldur Þórhallsson, Valgerður Bjarnadóttir, Björgvin G. Sigurðsson,

Jónína Rós Guðmundsdóttir, Þórunn Sveinbjarnardóttir,

Róbert Marshall, Sigríður Ingibjörg Ingadóttir.

Alþingi ályktar að fela ríkisstjórninni að stórefla rannsóknir og kennslu á háskólastigi með því að stuðla að sameiningu háskóla landsins. Fjárlög fyrir árið 2012 taki mið af því að fé verði veitt til reksturs tveggja öflugra háskóla. Þannig verði starfræktar tvær vísindastofnanir á landinu með nokkrar starfsstöðvar sem hafi getu til að vinna að rannsóknum og bjóða upp á háskólakennslu eins og best gerist í heiminum. Verkefni háskólanna er að koma sér saman um hvernig sameiningu þeirra er best háttað.

Greinargerð.

Á undanförnum árum hefur nokkur árangur náðst í sameiningu rannsóknastofnana á landinu en á sama tíma hefur háskólum fjölgað. Á árunum 1997–2007 urðu fimm nýjar stofnanir að háskólum og tvær til viðbótar hófu kennslu á háskólastigi. Formlegt samstarf þessara háskóla er mjög takmarkað. Þrjár atrennur voru gerðar til sameiningar. Einungis ein þeirra gekk eftir.

Þrjár skýrslur voru unnar árið 2009 sem allar nefna kosti þess að sameina háskólana, þ.e. skýrsla erlendrar sérfræðinefndar (Education, Research and Innovation policy: A new direction for Iceland), skýrsla verkefnisstjórnar vísinda- og háskólamála og skýrsla rýnihóps menntamálaráðherra um aðgerðir í háskóla- og vísindamálum. Erlenda sérfræðinefndin mælir sérstaklega með rekstri tveggja háskóla á landinu og rekur kosti þess fyrirkomulags.

Samvinna háskólanna er mikilvæg en sameining er miklu betri kostur hvort sem litið er til vísindastarfs eða háskólakennslu. Einnig getur umtalsverður sparnaður falist í sameiningu.

Aukið samstarf opinberra háskóla sem verið er að vinna að er vissulega mikilvægt og skref í rétta átt eins og sá rammasamningur um samstarf í stoðþjónustu sem undirritaður var 9. maí sl. ber vott um. Fyrirkomulag núverandi samstarfsvettvangs opinberra háskóla leggur hins vegar ekki grunninn að sameiningu háskólanna á næstu missirum. Innan samstarfsvettvangsins er eingöngu rætt um samvinnu á afmörkuðum sviðum. Þar er ekki rætt um sameiningu háskólanna.

Sameining háskólastofnana er það viðkvæmt mál að frumkvæðið verður að koma frá Alþingi. Háskólar eiga að vera akademískar stofnanir. Akademísk stofnun skapar vettvang fyrir samræður vísindamanna innbyrðis og samræður vísindamanna við stúdenta. Grunnur öflugs vísindasamstarfs eru stærri háskólar þar sem akademísk umræða að hætti Sókratesar getur farið fram í krafti fjölda vísindamanna og getu til að stunda umfangsmiklar alþjóðlegar rannsóknir.
Menntun og atvinnusköpun ungs fólks Þingsályktun - þingskjal nr. 1654

139. löggjafarþing 2010–2011.

Nr. 33/139.

Þskj. 1654 - 449. mál.

Þingsályktun um menntun og atvinnusköpun ungs fólks.

Alþingi ályktar að fela forsætisráðherra að hafa yfirumsjón með mótun aðgerðaáætlunar sem hafi þann tilgang að samþætta áherslur í menntastefnu og atvinnustefnu stjórnvalda með áherslu á að greina menntunarþörf atvinnulífsins, auka vægi starfsnáms í íslensku menntakerfi og þróa nýjar fjölbreyttar starfsnámsleiðir.

Aðgerðaáætlunin verði mótuð í samráði við mennta- og menningarmálaráðuneyti, velferðarráðuneyti, iðnaðarráðuneyti, efnahags- og viðskiptaráðuneyti, samtök launafólks og

atvinnurekenda, háskóla, framhaldsskóla, Fræðslumiðstöð atvinnulífsins, Landssamband æskulýðsfélaga og Vinnumálastofnun. Stefnt verði að því að skila niðurstöðum fyrir 1. desember 2011.

Samþykkt á Alþingi 7. júní 2011.
Fullgilding Árósasamnings um aðgang að upplýsingum o.fl. Nefndarálit - þingskjal nr. 1674

139. löggjafarþing 2010–2011.

Þskj. 1674 - 678. mál.

Nefndarálit um till. til þál. um fullgildingu Árósasamnings um aðgang að upplýsingum, þátttöku almennings í ákvarðanatöku og aðgang að réttlátri málsmeðferð í umhverfismálum.

Frá 1. minni hluta utanríkismálanefndar.

Fyrsti minni hluti utanríkismálanefndar fagnar því að gengið er til þess að fullgilda Árósasamninginn um aðgang að upplýsingum, þátttöku almennings í ákvarðanatöku og aðgang að réttlátri málsmeðferð í umhverfismálum. Samt sem áður gerir 1. minni hluti alvarlegar athugasemdir við þá leið sem valin hefur verið til innleiðingar á efnislegum atriðum samningsins hérlendis með fyrirhuguðum lagabreytingum, sbr. frumvarp til laga um breytingu á ýmsum lögum vegna fullgildingar Árósasamningsins og frumvarp til laga um úrskurðarnefnd umhverfis- og auðlindamála.

Fram kom á fundi utanríkismálanefndar að íslensk stjórnvöld hafa kosið að ganga mun lengra en samningurinn sjálfur kveður á um í að opna aðgang að málsmeðferð í umhverfismálum samkvæmt svokallaðri þriðju stoð samningsins. 1. minni hluti leggur áherslu á að ákvæði samningsins um þátttökuréttindi almennings í umhverfismálum eru almenns eðlis og veita aðildarríkjunum talsvert svigrúm við innleiðingu. Í frumvörpunum sem vísað er til hér að framan er gert ráð fyrir mjög rýmkuðum heimildum til þess að kæra matskenndar framkvæmdir án þess að kærandi hafi lögvarða hagsmuni í málunum. Á fundi nefndarinnar kom fram að auk Íslands hefur einungis eitt ríki, Portúgal, valið þessa útfærslu á samningnum og opnað aðild allra að stjórnsýslukærum án beinna hagsmuna þeirra af viðkomandi máli. Það er umhugsunarefni að á öðrum Norðurlöndum, þeim ríkjum sem við berum okkur alla jafna saman við, hefur þessi leið ekki verið valin. 1. minni hluti telur að auðveldlega megi misbeita þeim aukna aðgangi að stjórnsýslukærum sem fyrirhugaður er og gerir alvarlegan fyrirvara við þann hluta innleiðingar Árósasamningsins. 1. minni hluti hvetur til þess að þessi atriði verði endurskoðuð í meðferð á fyrrnefndum frumvörpum og lýsir andstöðu við frumvörpin eins og þau voru afgreidd úr umhverfisnefnd en ítrekar að öðru leyti stuðning sinn við að Árósasamningurinn verði fullgiltur.

Fyrsti minni hluti leggur til að tillagan verði samþykkt óbreytt.

Alþingi, 7. júní 2011.

Sigmundur Davíð Gunnlaugsson.
Þýðing skýrslu rannsóknarnefndar Alþingis á ensku Þingsályktunartillaga - þingskjal nr. 1694

139. löggjafarþing 2010–2011.

Þskj. 1694 - 883. mál.

Tillaga til þingsályktunar um þýðingu skýrslu rannsóknarnefndar Alþingis á ensku.

Flm.: Margrét Tryggvadóttir, Þór Saari, Birgitta Jónsdóttir.

Alþingi ályktar að fela forseta Alþingis að láta þýða skýrslu rannsóknarnefndar Alþingis á ensku.

Greinargerð.

Rannsóknarnefnd Alþingis um aðdraganda og orsakir falls íslensku bankanna 2008 skilaði skýrslu sinni 12. apríl 2010. Í nefndinni áttu sæti Páll Hreinsson hæstaréttardómari, Tryggvi Gunnarsson, umboðsmaður Alþingis, og Sigríður Benediktsdóttir, kennari við hagfræðideild Yale-háskóla í Bandaríkjunum.

Útgáfa skýrslunnar markaði tímamót í endurreisn Íslands og hún geymir vandaða og nákvæma frásögn af þeim atburðum sem leiddu til hruns íslenska bankakerfisins og góða greiningu á íslensku viðskiptalífi.

Skýrslan var gefin út í níu bindum og seldist afar vel. Hún er einnig aðgengileg á vef Alþingis án endurgjalds og þar er einnig ítarefni sem ekki fylgir prentuðu útgáfunni. Skýrslan hefur enn ekki verið þýdd í heild á önnur tungumál en á vef þingsins er þó að finna enska þýðingu á hluta hennar. Flutningsmenn tillögunnar telja afar brýnt að skýrslan verði þýdd í heild sinni á ensku enda varðar efni hennar ekki einvörðungu þá sem eru læsir á íslensku.